 KASSIM ADINASI Na KALUME KAZUNGU MVUTANO wa Azimio La Umoja-One na Amerika umechukua mkondo mpya, mara hii Seneta wa Siaya Oburu Oginga akiambia nchi hiyo yenye ushawishi mkubwa ijue fika kwamba haitawali Kenya. Dkt Oginga alitoa kauli akimtetea kakake, Raila Odinga, ambaye ndiye kiongozi wa Azimio aliyetoa kauli ya shutuma akimlenga Balozi wa Amerika nchini Kenya, Meg Whitman. Kauli ya Dkt Oginga inajiri siku chache baada ya Rais William Ruto, naibu wake Rigathi Gachagua na viongozi wengine wa Kenya Kwanza kumkaripia kwa kumwonya balozi huyo dhidi ya kuingilia masuala ya ndani ya Kenya. Mnamo Jumatano, Whitman alitaja uchaguzi wa urais wa Agosti 9, 2022 kama ambao uliendeshwa kwa njia huru na haki “na matokeo yake yakathibitishwa na Mahakama ya Juu.” Lakini Jumamosi, Dkt Oburu ambaye alihudhuria hafla moja katika kijiji cha Asere, kaunti ndogo ya Ugunja, aliunga mkono kauli ya kakake, kwamba Amerika haifai kuingilia siasa za Kenya. “Balozi huyo hafai kutuamulia uchaguzi ambao ni wa huru na haki. Asidhani kuwa Kenya iko chini ya ukoloni wa Amerika, akome kujifanya kuwa gavana wa kikoloni,” akasema Dkt Oburu. Seneta huyo alimkashifu balozi Whitman kwa kujitwika wajibu wa kuwa msemaji wa Serikali ya Kenya Kwanza. Akaongeza: “Kwa sababu Amerika ina kituo cha kijeshi katika Kisiwa cha Manda, Kaunti ya Lamu hakuipi hadhi ya kuitawala Kenya. Kenya ni taifa huru na ni nchi yetu sote.” Mnamo Alhamisi Bw Odinga alimtaja Whitman kama “balozi mtundu” akitisha kuanzisha kampeni ya kumfurusha nchini. Mnamo Jumamosi, viongozi wengine walioandamana na Seneta Oginga walilaani hatua ya serikali inayoongozwa Rais Ruto ya “kulitenga eneo la Nyanza kimaendeleo ilhali watu wetu pia ni walipa ushuru.” “Serikali hii inawabagua watu kutoka eneo hili. Miezi michache iliyopita tuliwaona na helikopta wakisambaza chakula cha msaada kwa wakazi. Mkebe mmoja wa mahindi, mchele na maharagwe hauwezi kuleta afueni kwa watu wetu,” akasema kiongozi wa wachache katika Bunge la Kitaifa Opiyo Wandayi. Kambi ya Jeshi la Amerika – Camp Simba Kwenye kambi hiyo, zaidi ya maafisa 100 wanaohudumia majukumu mbalimbali katika jeshi la Amerika hutekeleza operesheni zao za kiusalama na kwa ushirikiano mkubwa na wanajeshi wa nevi wa Kenya. Camp Simba ilianzishwa mwaka 2004 ndani ya kambi ya nevi ya Manda Bay. Kambi ya Jeshi la Nevi la Manda Bay ilianzishwa mwaka 1995. Madhumuni makuu ya kuwepo kwa kambi ya nevi na Camp Simba ni kwamba zitumike kutoa mafunzo ya kijeshi na ushirikiano wa kiusalama ya kiukanda na washirika wa Afrika Mashariki. Jukumu lingine ni kutoa usaidizi wa dharura na majanga na kulinda maslahi ya Amerika katika kanda ya Afrika Mashariki. Pia ilianzishwa kama ngome kuu ya kutekelezea operesheni maalum (SOF), hasa zile zinazolenga nchi jirani ya Somalia na hata Yemen. Kuwepo kwa Camp Simba Lamu kunadhihirisha jinsi wanajeshi wa Amerika wanavyoendelea kuteka kichinichini uwepo wa majukumu yao, hasa Bara zima la Afrika. Tangu kuanzishwa kwake, Camp Simba imetoa mafunzo mengi ya kijeshi, hasa kwa wanamaji, yakiwemo mafunzo yanayohusiana na makabiliano dhidi ya maharamia baharini, vita dhidi ya ugaidi, kupigana dhidi ya uvuvi haramu, makabiliano dhidi ya biashara haramu ya binadamu, uteguzi wa vilipuzi, huduma za vyombo vya baharini, na misako na doria baharini. Kambi ya jeshi la nevi la Kenya na Camp Simba ziko takriban kilomita 100 kutoka mpakani mwa Kenya na Somalia. Licha ya kuanzishwa ikiwa na majukumu madogomadogo, Camp Simba imekuwa ikipanuka kadri miaka inavyosonga, hasa majukumu yake ya kuweka ulinzi na kukabiliana na wahalifu, hasa magaidi. Mnamo Januari 5, 2020, kambi ya nevi ya Manda na ile ya Camp Simba ya jeshi la Amerika ziligonga vichwa vya habari pale magaidi wapatao 30 wa Al-Shabaab walivamia kambi hizo kwa vilipuzi na risasi alfajiri. Mwanajeshi mmoja wa Amerika na maafisa wengine wawili ambao walikuwa wanakandarasi katika idara ya ulinzi ya Amerika (DoD) waliuawa nao wengine wengi wakajeruhiwa vibaya. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  